Dan bħala parti minn proġett ta’ afforestazzjoni nazzjonali fejn, matul din is-sena, ser ikunu qiegħdin jiġu mħawwla mat-12,000 siġra Waqt żjara li l-Ministru għall-Ambjent, Żvilupp Sostenibbli u Tibdil fil-Klima José Herrera għamel ġewwa l-Forti Madliena, ħabbar li f’din iż-żona ser ikunu qegħdin  jitħawlu ’l fuq minn 1,000 siġra u arbuxelli indiġeni. Dan se jkun qed isir bħala  parti mill-proġett ta’ afforestazzjoni nazzjonali fejn, matul din is-sena, ser ikunu qiegħdin jiġu mħawwla mat-12,000 siġra u arbuxelli indiġeni. Il-Ministru Herrera spjega li dan ser ikun jista’ jsir wara li fix-xhur tas-sajf il-ħaddiema ta’ Ambjent Malta lestew proċess ta’ rijabilitazzjoni estensiv fejn ġew mneħħija ammonti konsiderevoli ta’ skart u materjal ieħor, kif ukoll tneħħew ammonti kbar ta’ speċi aljeni invażivi. “Huwa neċċessarju illi t-tħawwil ta’ siġar jsir f’waqtu u għaldaqstant Ambjent Malta ħasbet sabiex fi żminijiet sħan tas-sajf tħejji din iż-żona li tlaħaq ħmistax il-tomna art għat-tħawwil tas-siġar”, qal il-Ministru Herrera. Ambjent Malta ħadet ħsieb sabiex flimkien mal-Kunsill Lokali, kif ukoll bl-appoġġ finanzjarju tal-kumpanija Frank Salt, jittieħdu in konsiderazzjoni l-aspetti kollha neċċesarji għaż-żamma ta’ dan is-sit. Is-Sindku tas-Swieqi, kif ukoll iċ- Chairperson tal-Kumitat Amministrattiv tal-Madliena, laqgħu b’sodisfazzjon dan il-proġett, filwaqt li rringrazzjaw lill-Ministeru u Ambjent Malta tal-kollaborazzjoni fi twettiq ta’ dan il-proġett.